เอกชนออกหุ้นกู้แค่3หมื่นล้านไตรมาส1
หุ้นกู้เอกชนอืดไตรมาสแรกออกแค่ 3 หมื่นล้าน อสังหาริมทรัพย์แชมป์ ส่วนแบงก์พลังงานยังไม่มา
1 เม.ย. 2556

หุ้นกู้เอกชนอืดไตรมาสแรกออกแค่ 3 หมื่นล้าน อสังหาริมทรัพย์แชมป์ ส่วนแบงก์พลังงานยังไม่มา
น.ส.อริยา ติรณะประกิจ ผู้ช่วยกรรมการผู้จัดการสมาคมตลาดตราสารหนี้ไทย เปิดเผยว่า ภาพรวมการออกหุ้นกู้ของภาคเอกชนในไตรมาสแรกปีนี้ไม่คึกคักนัก โดยมียอดระดมทุนเพียง 3 หมื่นล้านบาท ซึ่งลดลงเมื่อเปรียบเทียบกับงวดเดียวกันของปีก่อน ซึ่งอยู่ที่ 1 แสนล้านบาท 
“กลุ่มธนาคารพาณิชย์และพลังงานยังไม่มีการขายหุ้นกู้เลย ต่างจากปีก่อนที่แบงก์โหมออกหุ้นกู้จำนวนมาก” น.ส.อริยา กล่าว
ทั้งนี้ ธุรกิจที่ขายหุ้นกู้หลักๆ คือ กลุ่มอสังหาริมทรัพย์ที่ระดมทุนอย่างต่อเนื่องและสม่ำเสมอ
สำหรับดัชนีตลาดหุ้นที่เพิ่มขึ้นส่งผลให้ราคาหุ้นปรับตัวขึ้น ทำให้บริษัทมีการเพิ่มทุนมากขึ้นนั้นไม่ส่งผลกระทบต่อการออกหุ้นกู้ เพราะเป็นคนละกลุ่มเป้าหมาย เพราะทุกวันนี้ผู้ออกในตลาดตราสารหนี้คือ ธุรกิจขนาดใหญ่ แต่บริษัทที่มีการเพิ่มทุนส่วนใหญ่ยังไม่ได้เข้ามาระดมทุนในตลาดตราสารหนี้และเป็นบริษัทขนาดกลางและเล็ก ซึ่งอนาคตทางสมาคมมีแผนที่จะรุกเข้าสู่ลูกค้ากลุ่มนี้ให้หันมาออกหุ้นกู้ เพราะจะมีต้นทุนทางการเงินที่ต่ำกว่าการเพิ่มทุน
ขณะที่ภาครัฐก็ยังคงออกพันธบัตรตามงบประมาณที่ขาดดุล โดยธนาคารเพื่อการเกษตรและสหกรณ์การเกษตร (ธ.ก.ส.) มีบทบาทมากขึ้นและกลายเป็นรัฐวิสาหกิจหลักที่เข้ามาระดมทุน
การลงทุนในโครงการ 2.2 ล้านล้านบาท ของรัฐบาลในช่วงเวลา 7 ปี น่าจะทำให้ปริมาณการออกตราสารหนี้ในระบบเพิ่มมากขึ้น และก็เชื่อว่าสำนักงานบริหารหนี้น่าจะมีการวางแผนและจัดสรรที่มาของแหล่งเงินอย่างรอบคอบ มิเช่นนั้นจะส่งผลกระทบต่อผลตอบแทนและดอกเบี้ยที่จะสูงขึ้นได้ทำให้ต้นทุนเพิ่มขึ้น 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า งวดไตรมาสแรกปี 2556 มีบริษัทจดทะเบียน (บจ.) ยื่นขอออกและขายหุ้นกู้จำนวน 15 บริษัท มีวงเงินรวมทั้งสิ้น 5.80 หมื่นล้านบาท ซึ่งธุรกิจอสังหาริมทรัพย์ออกมากที่สุด จำนวน 7 บริษัท วงเงินรวม 1.34 หมื่นล้านบาท เช่น บริษัท แลนด์ แอนด์ เฮ้าส์ (LH) ขายจำนวน 3,500 ล้านบาท 3 ปี จ่ายดอกเบี้ย 3.59% บริษัท พร็อพเพอร์ตี้ เพอร์เฟค (PF) ออกตั๋วเงินวงเงิน 1,200 ล้านบาท ดอกเบี้ย 4.70% บริษัท เอเชี่ยน พร็อพเพอร์ตี้ (AP) ออกหุ้นกู้วงเงิน 1,250 ล้านบาท ดอกเบี้ย 4.24% บริษัท ปริญสิริ (PRIN) ขายหุ้นกู้ 700 ล้านบาท ดอกเบี้ย 5.70% บริษัท เหมราชพัฒนาที่ดิน (HEMRAJ) วงเงิน 2,500 ล้านบาท จ่ายดอกเบี้ย 5.50% และบริษัท แสนสิริ (SIRI) ขายหุ้นกู้วงเงิน 3,000 ล้านบาท จ่ายดอกเบี้ย 4.99%
บริษัทขนาดใหญ่ที่ได้ขายหุ้นกู้แล้วคือ บริษัท ปูนซิเมนต์ไทย (SCC) ขายหุ้นกู้วงเงิน 2.5 หมื่นล้านบาท อายุ 4 ปี จ่ายดอกเบี้ย 4% บริษัท ทรู คอร์ปอเรชั่น (TRUE) จะขายช่วงต้นเดือน เม.ย. วงเงิน 7,800 ล้านบาท อายุ 4 ปี จ่ายดอกเบี้ย 5.80% บริษัท ทางด่วนกรุงเทพ (BECL) ขายหุ้นกู้ 3 ชุดรวม 5,000 ล้านบาท จ่ายดอกเบี้ย 3.604.36%